**Pedagógia szakos hallgatók iskolai gyakorlata**

A Pázmány Péter Katolikus Egyetem BTK Tanárképző Tanszék a kétszintű tanárképzés bevezetésekor meghirdette a pedagógia szakot mint tanár-szakot, mely jó lehetőséget kínált azoknak a hallgatóknak, akik tanárok szerettek volna lenni, volt egy tanárképes szakjuk, és érdeklődtek a pedagógia kérdései iránt is. A szakot egyre többen választják, népszerűsége a hallgatók körében nagy.

A pedagógia szak megszervezésének nehézsége a gyakorlatok biztosítása, hisz a mai középiskolákban alig-alig jelenik meg a pedagógia tantárgy.

A Tanárképző Tanszék ezért nem feltétlen olyan iskolákat keres gyakorlóhelynek, ahol a diákok tanulnak pedagógiát, hanem olyan iskolákat, ahol van lehetőség arra, hogy a hallgató különböző foglalkozásokon kipróbálja magát.

Az eddig gyakorlatot végzettek közt van, aki tanulásmódszertant tanított, van, aki osztályfőnöki órákat és egyéb, a pedagógia témakörébe tartozó foglalkozásokat vezetett. Délutáni foglalkozás keretében is tarthatnak hallgatóink szakkört, klubot, vagy egy-egy évfolyamnak előadást, szervezhetnek beszélgetést, egyéb szabadidős programokat.

A pedagógia számos olyan témakört kínál, mely a mai középiskolásoknak hasznos és érdekes tudást adhat. A hallgató foglalkozhat például a családi nevelés, a testi nevelés, az erkölcsi nevelés témakörével, beszélgethet velük a közösségről, a kommunikáció és viselkedéskultúra szabályairól, segíthet a szabadidő hasznos eltöltésének megszervezésében, a helyes tanulási szokások kialakításában, stb.

Segítségüket a gyakorlat lebonyolításában köszönjük.

Piliscsaba, 2016. február 8.

 Karainé dr. Gombocz Orsolya